謝曹宗臣惠雙溪集
作者：楊萬里
朝代：宋

paragraphs: 君不見東陽沈隠侯，君不見宣城謝玄暉。
兩處雙溪清徹底，二子詩句清於溪。
千載却有曹夫子，天借古人作詩地。
家在東陽寶婺邊，官在宣城蓮幕裏。
溪光滴作兩眼明，溪秀吐作五字清。
開卷看來掩卷坐，詞波跳作雙溪聲。
無人寫作雙溪操，收拾新篇句中妙。
莫將沈謝鴻雁行，便與猗那薦清廟。